ভারত ও চীন বিশ্বের দুটি বড় শক্তি। আয়তনে, জনসংখ্যায় তো বটেই, এমনকি শক্তি-সামর্থ্যে, প্রভাব বিস্তারেও তারা সারা বিশ্বে যথেষ্ট প্রভাব রাখে। বিশ্ব রাজনীতিতে এ দুটি দেশ বিশেষ গুরুত্বপূর্ণ। আমাদের অঞ্চলে তারা বড় ভাই হিসেবেই পরিচিত। রাষ্ট্র দুটি সবসময়ই নিজেদের প্রভাব ও আধিপত্যের অঙ্কটি ঠিক রাখার চেষ্টা করে। বিভিন্ন ইস্যুতে এই দুই দেশের মধ্যে এক ধরনের ঠান্ডা লড়াই বিদ্যমান রয়েছে। কিন্তু ক্ষেত্রবিশেষে তাদের অবস্থানে অনেক সময় অভিন্নতাও লক্ষ করা যায়। যেমনটি কিছুটা রোহিঙ্গা ইস্যুতে লক্ষ করছি। সাম্প্রতিক রোহিঙ্গা ইস্যুতে ভারত ও চীনের অবস্থান এবং বাংলাদেশের অবস্থানে ভিন্নতা রয়েছে। রোহিঙ্গা ইস্যুতে বাংলাদেশের যে অবস্থান সেই অবস্থান থেকে ভারত ও চীনের অবস্থান ভিন্ন। বলা যায়, রোহিঙ্গা ইস্যুতে বাংলাদেশের পাশে ভারত ও চীন নেই। তবে ভারত ও চীন আছে না কি নেই এমন ধুম্রজালও সাধারণ মানুষের মধ্যে রয়েছে যথেষ্ট।